Με ποινές φυλάκισης που ξεκινούν από 5 έτη και καταλήγουν σε ποινές κάθειρξης 20 χρόνων καταδικάστηκαν χθες από το Τριμελές Εφετείο Κακουργημάτων της Αθήνας οι κατηγορούμενοι για την υπόθεση των μιζών ύψους 60 εκατομμυρίων ευρώ, που φέρεται να διακινήθηκαν για τη σύμβαση κατασκευής τεσσάρων υποβρυχίων από τη γερμανική HDW-Ferrostaal στα Ναυπηγεία Σκαραμαγκά την περίοδο της θητείας του Ακη Τσοχατζόπουλου.

Στον πρώην επικεφαλής των Ναυπηγείων, Σωτήρη Εμμανουήλ, οι δικαστές επιφύλαξαν κάθειρξη 20 ετών και το ποσό των 2,5 εκατομμυρίων ευρώ ως χρηματική εγγύηση για να παραμείνει ελεύθερος, ενώ του επέβαλαν τους περιοριστικούς όρους της απαγόρευσης εξόδου από τη χώρα και της υποχρεωτικής εμφάνισης στο αστυνομικό τμήμα της περιοχής κατοικίας του.

Σε κάθειρξη 14 ετών καταδικάστηκε ο επιχειρηματίας Αλέξανδρος Αβατάγγελος, στον οποίο επιβλήθηκαν οι ίδιοι περιοριστικοί όροι και ως εγγυοδοσία το ποσό των 500.000 ευρώ.

Στον εφοπλιστή Μιχάλη Ματαντό επιβλήθηκε κάθειρξη 15 ετών, ενώ και αυτός θα πρέπει να καταβάλει χρηματική εγγύηση 500.000 ευρώ.

Ο πρώην αναπληρωτής διευθυντής της Διεύθυνσης Εξοπλισμών, Αντώνης Κάντας, καταδικάστηκε σε 10 χρόνια κάθειρξη, ενώ ο αντιπρόσωπος οπλικών συστημάτων Παναγιώτης Ευσταθίου σε 9 χρόνια με τον περιοριστικό όρο της απαγόρευσης εξόδου από τη χώρα.

Στους 19 από τους 20 καταδικασθέντες δόθηκε ανασταλτικός χαρακτήρας στην έφεση. Το δικαστήριο δεν έδωσε αναστολή στον, καταζητούμενο πλέον, Γαλλοελβετό τραπεζίτη Ζαν-Κλοντ Οσβαλντ, ο οποίος καταδικάστηκε σε φυλάκιση 5 ετών, εξαγοράσιμη προς 10 ευρώ ημερησίως.